Gesoekte ‘ontvoerder’ agter tralies(Argieffoto: SA Polisie) ’n Vermeende ontvoerder het Maandag eindelik in die Cala-landdroshof in die Oos-Kaap verskyn nadat hy langer as ’n maand op vrye voet was. Vuyisani Topo is Vrydag met behulp van gemeenskapslede in hegtenis geneem in verband met ’n ontvoering wat in Julie plaasgevind het. Sy twee vermeende makkers, van wie een ’n polisiekonstabel, is reeds kort ná die ontvoering in Julie in hegtenis geneem op aanklagte van ontvoering. Die polisiekonstabel het intussen uit aanhouding ontsnap en is steeds soek. Kapt. Yolisa Mgolodela, woordvoerder van die Valke, sê drie slagoffers is op 5 Julie by Ndondo Square in Cala ontvoer nadat drie verdagtes op die sentrum toegeslaan en R22 000 en 98 bankkaarte gesteel het. Die drie slagoffers is dieselfde dag nog gered. Al drie was ongedeerd. Konst. Mfundo Ntshiba, verbonde aan die Cala-gemeenskapsdienssentrum, is kort daarna deur een van die slagoffers as ’n verdagte geïdentifiseer en saam met Xolile Makhosini, ’n tradisionele geneser en taxi-eienaar, in hegtenis geneem. Ntshiba (35) en Makhosini (37) het op 7 Julie op aanklagte van ontvoering in die hof verskyn. Makhosini is op borgtog van R2 000 vrygelaat en aangesê om weer op 30 Augustus in die hof te verskyn. Ntshiba is egter borgtog geweier aangesien hy ’n wetstoepassingsbeampte van beroep is. Hy het later daardie maand tydens sy derde hofverskyning uit aanhouding ontsnap. Topo sal nou weer op 22 Augustus in die hof moet verskyn. Hy sal na verwagting dan aansoek om borgtog doen.